HU Az Európai Unió Hivatalos Lapja C 99/24

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 99/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„OECHER PUTTES”/„AACHENER PUTTES”

EU-szám: DE-PGI-0005-0946-2012.2.2.

OEM ( ) OFJ ( X )

1. Elnevezés

„Oecher Puttes”/„Aachener Puttes”

2. Tagállam vagy harmadik ország

Németország

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termékek (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

Az „Oecher Puttes” elnevezés az „Aachener Puttes” nyelvjárási változata. Ebben az egységes dokumentumban az egyik elnevezés használata mindig a másikat is magában foglalja.

A termék előállításához használt alapanyagok: sertésfejbőr, szalonna, sertéshús, bőrke, vér, nitrites pácsó, párolt hagyma, fűszerkeverék (főként bors, majoránna, kakukkfű, szegfűszeg és szerecsendió). A majoránna használata kötelező.

Az „Aachener Puttes” a földrajzi terület kisipari hagyományokkal rendelkező, fűszeres ízjegyeket viselő véreshurka-specialitása, amely frissen, konzervként és füstölve kapható. A termék füstölt változatban is készül.

A véreshurka-specialitás elkészítéséhez a húst (bőr nélküli szalonna, sertésfejbőr, bőrke és sovány hús) forró vízben előfőzik. A vért kb. 45 °C-ra melegítik, mielőtt a többi hozzávalóhoz kevernék. Ezt követően a bőrkét a vérrel vegyítve, majd a sertésfejbőrt a sovány hússal vegyítve pépesítik, és a párolt hagyma hozzáadása után a nitrites pácsóval, a fűszerekkel és kevés abálólével finomra pépesítik. A kockázott szalonna hozzáadása után a hurkát természetes bélbe (pl. marhavékonybél, fodros bél, sertésvakbél) vagy műbélbe töltik, és üvegből vagy bádogból készült konzervdobozba csomagolják. Az eltarthatósági követelmények figyelembevételével a terméket mérettől függően megfelelő időre 78 °C-os vízfürdőbe helyezik, vagy gyorsfőző edényben hevítéssel félkonzervvé, háromnegyed-konzervvé vagy teljes konzervvé főzik. Az ízre gyakorolt és a konzerváló hatás miatt természetes bél használata esetén füstölés is lehetséges.

A friss szalonnát megfőzik, azonos méretű kockákra vágják, és kézzel belekeverik a vérből, bőrkéből és húsból álló masszába. A massza kb. 35 %-a zsír és kb. 20 %-a sovány hús. A zsírtartalom legfeljebb 40 % lehet.

Az „Oecher Puttes” a Deutsche Lebensmittelbuch-Kommission (Német Élelmiszerkönyv-bizottság) által a közepes minőségre vonatkozóan meghatározott követelményeknek felel meg, tehát legalább 5 % kötőszöveti fehérje nélküli húsfehérjét tartalmaz.

Az „Oecher Puttes” nyers masszáját természetes bélbe (pl. marhavékonybél, fodros bél, sertésvakbél) vagy műbélbe töltik, és üvegből vagy bádogból készült konzervdobozba csomagolják.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A kereskedelmi forgalmazásra szánt késztermék előállításának valamennyi lépését a meghatározott földrajzi területen kell elvégezni. A termék előállítása tehát a hozzávalók gyártóüzembe való szállításkor történő ellenőrzésétől a kereskedelmi forgalmazásra szánt, csomagolt késztermék előállításának utolsó lépéséig a meghatározott földrajzi területen történik. Az eredeti csomagolás esetleges felbontásának (a hurka kivétele a konzervdobozból, a bélbe töltött hurka felszeletelése, a hurkaszeletek vákuumfóliába történő átcsomagolása és hasonlók) nem kell a meghatározott földrajzi területen történnie.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

Aachen város területe.

5. Kapcsolat a földrajzi területtel

A földrajzi terület sajátosságai

Az „Oecher Puttes” hagyományos aacheni termék. Aachenben – a város földrajzi fekvése (völgykatlanbeli elhelyezkedése) és a városfal nyújtotta védelem eredményeképpen – már a korai időkben kialakult egy sajátos, regionális identitás, amely elkülönítette a várost a környező vidéktől. Mintegy kétszáz évvel ezelőtt, az iparosodás kezdetén, Aachen ismét sajátos helyzetbe került. A várostól délre fekvő terület gyorsan iparosodott, míg a várostól északkeletre fekvő termékeny területeken továbbra is mezőgazdasággal foglalkoztak. Az iparosodott és a hagyományos, mezőgazdasági területek metszéspontjában az „Oecher Puttes” magas fehérje- és kalóriatartalmával megfelelő volt a gyárakban és bányákban nehéz fizikai munkát végző emberek élelmezésére, ugyanakkor a vágáskor keletkező termékek (pl. vér) hasznosításával lehetővé tette a fenntartható vágóállat-gazdálkodást. Sajátos módon jöttek létre olyan kisipari üzemek, amelyek a mai napig nemzedékről nemzedékre adják tovább a fogyasztók által kedvelt receptúrákat és hagyományos előállítási módokat.

A termék sajátosságai

A kérelem alapja az oltalommal védeni kívánt név különleges hírneve. Ez a hírnév összekapcsolódik az „Oecher Puttes” földrajzi eredetével és a termék jellemző tulajdonságaival.

Az aacheni nyelv- és nyelvjárásterület egyik meghatározó terméke az „Oecher Puttes” véres hurka. Az „Oecher Puttes” elnevezést kizárólag az Aachenből származó véres hurkára használják. A termék nagyon népszerű a regionális konyhában, pl. sütve, almával, burgonyával és hagymával tálalva. Ennek a fogásnak a nyelvjárásban „Hömmel än Eäd” (Himmel und Erde, föld és ég) a neve. Az „Oecher Puttes” véres hurkát gyakran fogyasztják burgonyapürével és savanyú káposztával (Kompes) vagy piknikek során „úti elemózsiaként” is. Az „Oecher Puttes” az aacheni karneválhoz (Fastelovvend) is szorosan kapcsolódik, hiszen a véres hurkát a karneválon gyűrű formába tekerve „úti elemózsiaként” és ajándékként is osztogatják, ezenkívül a „Puttes-rend” kiosztásakor is szerepet kap. A „Puttes-rend” odaadományozása az aacheni karnevál (Fastelovvend) állandó eseménye. A „Puttes-rend” kitüntetettjei köszönőbeszédben méltatják az „Oecher Puttes” véres hurkát. Az aacheni véres hurkát már Ferdinand Jansen nyelvjárási költő (1758–1834) is megénekelte „Der Puttes” című versében, amelynek záró sorai (1815-ös írásmóddal írva) így hangzanak: „Ich wehß, et is der beiste Keuh/för Erm en auch för Rich;/Nuis kömmt, dat sag ich ohne Scheu,/Gebrohne Puttes glich.” (Tudom, hogy ez a legjobb étek szegénynek és gazdagnak is, bátran mondom, semmi nem érhet a „Puttes” nyomába.) Az „Oecher Puttes” népszerűségét és különlegességét az is bizonyítja, hogy számos, főleg nyelvjárási mondás, történet és vers is megörökíti. „Fastelovvend een Oche – Ohne Puttes jeäht et net” (Nincs aacheni karnevál „Puttes” nélkül) – tartja egy közismert mondás. Az „Oecher Puttes” a főként az aacheni óvárosban művelt hagyományos gasztronómia elengedhetetlen fogása. De a modern gasztronómia képviselői is újra és újra előállnak olyan fogásokkal, amelyeknek az alapját az „Oecher Puttes” adja.

A termék sajátos tulajdonságokkal is rendelkezik. A friss szalonna használata hozzájárul a termék jó hírnevéhez, mivel jelentős mértékben hátráltatja a nem kívánatos oxidációt, amelynek következtében hosszabb tárolás esetén az oxigénnel való érintkezés következtében a hurka megavasodna. Még a szalonna idejében történő lefagyasztása sem képes az oxidációt hatékonyan megakadályozni. Tehát csak friss szalonna használatával lehet eleget tenni a kérelmező által az ízzel és minőséggel szemben támasztott magas követelményeknek. A friss szalonna ezért nagyon fontos a termék tipikus ízvilága szempontjából. A szalonna a szeletelt hurka megjelenése szempontjából is meghatározó. A szalonnakockákat a bekeverés előtt óvatosan hevítik az abálólében, amíg kissé üvegesek nem lesznek, és „ki nem peregnek” az ember kezéből, amikor megfogja őket. Az abálás eredményeképpen a vér nem színezi vörösre a szalonnakockákat, a sötét hurkamasszában ezért jól láthatóak a fehér szalonnakockák, és ez eredményezi felszeleteléskor az „Oecher Puttes” jellegzetes megjelenését.

A vért kb. 45 °C-ra kell melegíteni, mielőtt a pépesítőgéppel a húsos-bőrkés masszába bedolgoznák. Így a vér veszít vasas ízéből, ami lényeges az „Oecher Puttes” ízvilága szempontjából. Ráadásul a hurkamassza kötőereje is nő, és jobban fel tudja venni a szalonnakockákat.

A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A termék és az előállítási terület közötti sajátos kapcsolat a termék különleges hírnevéből adódik, amelynek alapját az képezi, hogy a termék a meghatározott földrajzi területről származik, és az ott működő, szakértelemmel rendelkező gyártóüzemekben készül. Aachen városa az aacheni hentescéh és a céh hentesmestereinek tudásán és tapasztalatain alapuló, több évszázados hagyománnyal rendelkezik a különleges kolbász- és hurkafélék előállításában. Az „Oecher Puttes” előállításához szükséges és a termék jó hírnevének alapját képező szaktudást nemzedékről nemzedékre adják tovább. A kérelmező kisipari üzemei több mint 200 éves hagyománnyal rendelkeznek az „Oecher Puttes” véres hurka készítése terén.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Link: https://register.dpma.de/DPMAregister/geo/detail.pdfdownload/41117

(1) HL L 343., 2012.12.14., 1. o.